Author: administrator
Last saved by: viktoria.radvanska
Company: Abyss

Predkladacia správa

Návrh záverečného účtu verejnej správy vrátane štátneho záverečného účtu Slovenskej republiky za rok 2008 predkladá Ministerstvo financií SR na rokovanie vlády na základe § 29 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
V pláne hlavných úloh vlády na rok 2009 je zaradený na mesiac máj. 
            Predložený materiál predstavuje súhrnný dokument o výsledkoch rozpočtového hospodárenia štátneho rozpočtu a ostatných subjektov verejnej správy v roku 2008. V súlade s metodikou, v akej bol zostavený rozpočet verejnej správy na rok 2008 sa v ňom všetky údaje uvádzajú v jednotkách meny Slovenská koruna.
V rozpočte verejnej správy Slovenskej republiky za rok 2008 sa podľa predbežných údajov v metodike ESA 95 dosiahli príjmy 696 078,0 mil. Sk, výdavky 740 563,0 mil. Sk a schodok 44 485,0 mil. Sk. Konsolidovaný dlh verejnej správy podľa predbežných údajov k 31.12.2008 dosiahol 560 731,0 mil. Sk, čo predstavuje 27,6 % hrubého domáceho produktu v roku 2008. 
V samotnom štátnom rozpočte Slovenskej republiky za rok 2008 dosiahli príjmy 342 003,2 mil. Sk, výdavky 363 216,9 mil. Sk a schodok 21 213,7 mil. Sk. Navrhuje sa, aby schodok štátneho rozpočtu vykázaný v štátnom záverečnom účte SR za rok 2008 bol uhradený príjmami z emitovaných štátnych dlhopisov vo výške 18 667,6 mil. Sk a prijatými úvermi vo výške 2 546,1 mil. Sk.
Návrh záverečného účtu verejnej správy za rok 2008 bol vypracovaný v súčinnosti so všetkými subjektmi verejnej správy a jeho obsah zodpovedá vecnému vymedzeniu tak, ako je uvedené v § 29 ods. 2 zákona o rozpočtových pravidlách verejnej správy. Ide o nelegislatívny materiál, ktorý obsahuje faktografické údaje z bankového a účtovného výkazníctva (výsledky riadnych účtovných závierok) štátnych rozpočtových organizácií, príspevkových organizácií, štátnych fondov, obcí, vyšších územných celkov a ďalších subjektov verejnej správy. 
            Nemá finančný, ekonomický, environmentálny vplyv ani vplyv na zamestnanosť a podnikateľské prostredie. Neobsahuje žiadne skutočnosti, ktoré sú predmetom utajenia        podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov a Nariadenia vlády Slovenskej republiky č. 216/2004 Z. z., ktorým sa ustanovujú oblasti utajovaných skutočností. Je možné sprístupniť ho podľa zákona č. 211/2000 Z. z. o slobodnom prístupe k informáciám.